
Magyar tőzsde: ki irányítja a nagyokat? - mélyreható elemzés a tulajdonosi struktúráról: dinamikák, hatások és perspektívák

Kulcsszavak: magyarországi vezetői vállalatok; befektetési struktúra; ols regresszió; külföldi-belföldi nagybefektetők
A kutatás célja a magyarországi vezető vállalatok tulajdonosi struktúrájának elemzése volt.
Az elemzés során a Budapesti Értéktőzsde jelentései alapján azonosított legjelentősebb
magyarországi vállalatok közül az OTP, MOL, Richter, Telekom és a 4iG részvényei lettek
vizsgálva. A tanulmány hipotézisei között szerepelt, hogy az intézményi befektetők aránya
idővel növekszik, valamint, hogy ezek az intézményi befektetők homogén befektetői
csoportot alkotnak, és befektetési döntéseik során nem differenciálnak a részvények között.
Az eredmények ellenben ezt a második hipotézist nem támasztották alá, és megmutatták,
hogy az intézményi befektetők részvényenként eltérő módon viselkednek. A kutatás
emellett vizsgálta a Covid-19 koronavírus járvány és az orosz-ukrán háború esetleges
hatásait is a vizsgált részvényekre. Konklúzióként megállapítható, hogy a magyarországi
vezető vállalatok tulajdonosi struktúrája összetett, és az intézményi befektetők egyre
fontosabb szerepet játszanak a tőzsdén. Az eredmények hasznosak lehetnek a
vállalatvezetők számára, akik meg szeretnék érteni a tulajdonosi struktúrát és a befektetői
elvárásokat a jobb reagálás érdekében, valamint a döntéshozók számára, akik a
magyarországi tőzsde fejlesztésén dolgoznak, segítve őket abban, hogy hatékonyabb és
sikeres irányvonalakat dolgozzanak ki.



